มหัศจรรย์ตำนานคริสต์มาส

มหัศจรรย์ตำนานคริสต์มาส () เป็นภาพยนตร์แอนิเมชันคริสต์มาสแนวผจญภัย-สุขนาฏกรรม เขียนบทร่วม ผลิตร่วม และกำกับโดยเซร์ฆิโอ ปาบโลส (Sergio Pablos) ในฐานะผลงานกำกับครั้งแรก ภาพยนตร์ผลิตโดยบริษัทเดอะสปาสตูดิโอ (the SPA Studios) ซึ่งเป็นบริษัทของปาบโลสเอง และจัดจำหน่ายโดยเน็ตฟลิกซ์ ภาพยนตร์เป็นแอนิเมชันแบบดั้งเดิม พากย์เสียงตัวละครหลักโดยเจสัน ชวาตซ์แมน (Jason Schwartzman), เจ. เค. ซิมมอนส์ (J. K. Simmons), ราชีดา โจนส์ (Rashida Jones), วิลล์ ซัสโซ (Will Sasso), เนดา มาร์เกรเท ลับบา (Neda Margrethe Labba), เซร์ฆิโอ ปาบโลส (รับบท 2 ตัวละคร), นอร์ม แมกโดนัลด์ (Norm Macdonald; ในฐานะบทบาทในภาพยนตร์สุดท้ายที่ออกฉายในช่วงชีวิต) และโจน คิวแซก (Joan Cusack) ภาพยนตร์เล่าเรื่องราวต้นกำเนิดของซานตาคลอส และใช้ฉากท้องเรื่องเป็นสถานที่สมมติในคริสต์ศตวรรษที่ 19 เรื่องราวเกี่ยวกับบุรุษไปรษณีย์ที่ไปประจำในเมืองบนเกาะที่ห่างไกลไปทางเหนือ แล้วได้เป็นเพื่อนกับช่างทำของเล่นผู้สันโดษชื่อเคลาส์

มหัศจรรย์ตำนานคริสต์มาส ปล่อยฉายเมื่อวันที่ 8 พฤศจิกายน พ.ศ. 2562 ได้รับคำชื่นชมจากนักวิจารณ์ในด้านแอนิเมชัน, เนื้อเรื่อง, ความลึกซึ้งทางอารมณ์, อารมณ์ขัน, การเล่าเรื่อง และการพากย์เสียง ภาพยนตร์ได้รับรางวัล 7 สาขาในงานรางวัลแอนนีครั้งที่ 47 รวมถึงสาขาภาพยนตร์แอนิเมชันยอดเยี่ยม และยังได้รับรางวัลสาขาภาพยนตร์แอนิเมชันยอดเยี่ยมในงานรางวัลแบฟตา ครั้งที่ 73 ภาพยนตร์ยังได้รับการเสนอเชื่อในงานรางวัลออสการ์ ครั้งที่ 92 ในสาขาภาพยนตร์แอนิเมชันยอดเยี่ยม ทำให้ภาพยนตร์เรื่องนี้เป็นภาพยนตร์แอนิเมชันจากเน็ตฟลิกซ์เรื่องแรกได้รับการเสนอชื่อในงานรางวัลออสการ์ และยังเป็นภาพยนตร์แอนิเมชันที่ปล่อยฉายทางบริการสื่อส่งผ่านสัญญาณต่อเนื่องที่ได้รับการเสนอชื่อ ร่วมกับ ร่างกายที่หายไป (I Lost My Body; จากเน็ตฟลิกซ์เช่นกัน) แต่แพ้ให้กับ ทอย สตอรี่ 4 (Toy Story 4) ซึ่งคิวแซกพากย์เสียงตัวละครในเรื่องเช่นกัน

 ดูเพิ่ม 
 เรด วัน ภาพยนตร์เมื่อ พ.ศ. 2567 ซึ่งเจ. เค. ซิมมอนส์รับบทซานตาคลอสเช่นกัน

 อ้างอิง 

 แหล่งข้อมูลอื่น 




หมวดหมู่:ภาพยนตร์ที่ออกฉายในปี พ.ศ. 2562
หมวดหมู่:ภาพยนตร์ตลกผจญภัยอเมริกัน
หมวดหมู่:ภาพยนตร์ผจญภัยจินตนิมิตอเมริกัน
หมวดหมู่:ภาพยนตร์ตลกจินตนิมิตอเมริกัน
หมวดหมู่:ภาพยนตร์แอนิเมชันคริสต์มาส
หมวดหมู่:ภาพยนตร์แอนิเมชันเกี่ยวกับมิตรภาพ
หมวดหมู่:ภาพยนตร์แอนิเมชันของเน็ตฟลิกซ์
หมวดหมู่:ภาพยนตร์ต้นฉบับของเน็ตฟลิกซ์
หมวดหมู่:ซานตาคลอสในภาพยนตร์